Mikilvæg framlög í söfnun til hjálpar börnum í Japan Barnaheill – Save the Children á Íslandi hafa í vikunni móttekið mikilvæg framlög í söfnun fyrir börn í Japan . Barnaheill – Save the Children á Íslandi hafa í vikunni móttekið mikilvæg framlög í söfnun fyrir börn í Japan . Starfsfólk Eldingar færði samtökunum allan aðgangseyri í árlegri Friðarsúluferð sem farin var á vorjafndægrum 20. mars sl . Þá afhenti veitingastaðurinn suZuzhii í Kringlunni samtökunum alla innkomu staðarins eftir skatta í einn dag óskipta . Ásta Sveinsdóttir og Sigurður Karl Guðgeirsson , eigendur veitingastaðarins suZuzhiis í Kringlunni , afhentu Petrínu Ásgeirsdóttur , framkvæmdastjóra Barnaheilla – Save the Children á Íslandi , 595.000 krónur sem var óskipt innkoma staðarins eftir skatta á sérstökum styrktardegi í síðustu viku . Allir birgjar veitingastaðarins gáfu hráefni og drykki og eigendur og starfsmenn staðarins gáfu vinnu sína . Að kvöldi 20. mars sl. var kveikt á Friðarsúlunni „ Imagine Peace Tower “ í Viðey og lýsti hún upp kvöldhimininn fram að miðnætti í eina viku . Þá viku voru reglulegar kvöldsiglingar út í eyna . Ferðin 20. mars var tileinkuð fórnarlömbum hamfaranna í Japan en listamaðurinn og hugmyndasmiður Friðarúlunnar , Yoko Ono , á rætur sínar að rekja til Japans . Sérstakt tilboð var í ferðina það kvöld og rann aðgangseyrir í ferjuna , 90.000 krónur óskiptur til söfnunar Barnaheilla – Save the Children á Íslandi fyrir börnin í Japan . Að auki jafnaði ferðaþjónustufyrirtækið Elding , sem sér um siglingar til Viðeyjar , framlagið og alls nam söfnunarféð því 180.000 krónur . Barnaheill – Save the Children á Íslandi þakka þessum fyrirtækjum fyrir rausnarlegt framlag til söfnunar til hjálpar börnum í Japan . Framundan er mikið uppbyggingarstarf og brýnt að hlúa sérstaklega að börnum svo þau geti tekist á við þessa erfiðu lífsreynslu . Söfnunin stendur enn yfir og hægt er að hringja í söfnunarsíma Barnaheilla –Save the Children á Íslandi , 904 1900 og 904 2900 , til að leggja málefninu lið eða leggja inn frjáls framlög á 0327-26-001989 , kt. 521089-1059 .